*Tämä artikkeli on käsitteestä selfie. The Chainsmokers -yhtyeen kappaletta käsittelee artikkeli Selfie (kappale).*
**Selfie** tarkoittaa henkilön omasta itsestään ottamaa valokuvaa. Tyypillisesti selfie otetaan älypuhelimella tai verkkokameralla ja julkaistaan jossakin sosiaalisen median palvelussa. Selfiet otetaan usein nopeasti, ja ne saattavat olla epäselviä tai kuvakulmaltaan vinoja. Kuvat jaetaan usein yhteisöllisten viestimien kautta, esimerkiksi Instagramissa, Facebookissa tai Twitterissä. Selfiet ovat usein vapaamuotoisia kuvia, jotka otetaan pitämällä kameraa omassa kädessä tai peilin kautta kuvaamalla. Tavallisesti kuvassa esiintyy vain valokuvaaja itse. Usean henkilön pikamuotokuvia sanotaan *ryhmäselfieiksi* tai *frendsieksi*.

Oxfordin sanakirjat valitsi *selfien* vuoden 2013 englanninkieliseksi sanaksi. Sanakirjojen mukaan sanaa *selfie* on käytetty englannin kielessä 2000-luvun alusta lähtien. *Selfie* on lyhennetty ja johdettu sanasta *selfportrait* (omakuva).

Puheenaihe
----------

*Selfie* on ollut suosittu puheenaihe mediassa vuosina 2013–2014. 

Kotuksen blogissa ja Helsingin Sanomissa ehdotettiin 2014 sanan suomenkieliseksi vastineeksi sanaa "meitsie". Se viittaa sanaan *meitsi*, jota käyttäessään puhuja haluaa kiinnittää muiden huomion omaan toimintaansa. *Meitsi*-sanan sivusävy viittaa myös oman toiminnan kommentoinnin kehumiseen, minkä vuoksi sitä saatetaan käyttää ilmaisemaan itseironiaa. "Meitsien" käyttökelpoisuuteen on vedottu juuri siksi, että kyse on jollain tapaa itseironisista kuvista, omakuvista joita puhuja ei ota aivan tosissaan ja joille hän voi itsekin vähän naureskella.

Englantilaisen lastensuojelujärjestön NSPCC:n johtajan mukaan hälyttävä määrä nuoria oli soittanut vuonna 2014 järjestön ylläpitämään lasten ja nuorten palvelunumeroon ulkonäköhuolten vuoksi. Johtaja arvelee, että soittomäärien nousu on yhteydessä sosiaalisen median ja selfieiden suosion kasvuun.

Sosiaalisen median omakuvissa rakennetaan myös itsetuntoa, koska ihmisen identiteetti rakentuu sosiaalisessa vuorovaikutuksessa. Asiantuntija toteaa, että identiteetti ei kuitenkaan voi olla pelkät selfie-kuvat tai ulkonäkö, vaan tärkeää on myös se, mitä muuta ympärillä, reaalimaailmassa on.

Varusteet
---------

Selfie-kulttuuriin liittyy oleellisesti kuvien jakaminen sosiaalisessa mediassa. Siksi niitä otetaan älypuhelimilla ja tableteilla, ei niinkään kameralla. 

Jotta kuva-alaan mahtuisi riittävästi ympäristöä tai kavereita, puhelin saatetaan haluta viedä kauemmaksi kuin käsivarren mitan päähän. Tähän tarkoitukseen on kehitetty selfiekeppi, jossa pitkän varren päässä on laitteisto, joka mahdollistaa kameran etälaukaisun.

Turvallisuus
------------

Selfieitä otetaan myös korkeissa tai muuten vaarallisissa paikoissa, mistä on aiheutunut kuolemantapauksia muun muassa putoamisten vuoksi.

Katso myös
----------

* Muotokuva
* Omakuva
* Belfie

Esimerkkejä selfieistä
----------------------

* Astronautti Aki Hoshide otti selfien avaruuskävelyllä syyskuussa 2013.Astronautti Aki Hoshide otti selfien avaruuskävelyllä syyskuussa 2013.
* Pariisissa, Notre Damen edustalla otettu ryhmäselfie.Pariisissa, Notre Damen edustalla otettu ryhmäselfie.

Lähteet
-------

1. ↑  Selfie *Oxford Dictionairies*.  2014. Oxford University Press.  Arkistoitu 23.11.2013. Viitattu 27.6.2014. (englanniksi)
2. ↑  Laura Niemi: Selfie, teinipeili ja muita pöhinää aiheuttavia sanoja *Kotus-blogi, Laura Niemi*.  12.12.2013. Kotimaisten kielten keskus. Viitattu 29.12.2013.
3. ↑  Laura Niemi: Meitsi otti meitsien *Kotimaisten kielten keskuksen verkkosivu, Kotus-blogi*.  13.1.2014. Kotimaisten kielten keskus. Viitattu 29.6.2014.
4. ↑  Tanja Vasama: Lastensuojelujärjestö: Selfie-ilmiö lietsoo yhteiskunnan pakkomiellettä ulkonäöstä *Helsingin Sanomat*.  20.6.2014. Sanoma company. Viitattu 29.6.2014.
5. ↑  Niina Honka: Selfie rakentaa itsetuntoa *Yle Uutiset*.  16.12.2013. Oy Yle Ab. Viitattu 29.6.2014.
6. ↑  Toni Lehtinen: Suomalaishuvipuistot rajoittavat selfietikun käyttöä *Helsingin Sanomat*.  1.7.2015. Viitattu 1.7.2015.
7. ↑  Juho Jokinen: Selfie-kuvien otto lähti käsistä Helsingissä: kahdella työmaalla keikuttiin nostokurjella keskiviikkoyönä *Metro*.  21.7.2016.

Aiheesta muualla
----------------

* Kuvia tai muita tiedostoja aiheesta **Selfie** Wikimedia Commonsissa

* Stuart Heritage: Selfies of 2013 – the best, worst and most revealing *The Guardian*.  11.12.2013. Guardian News and Media Limited. Viitattu 29.12.2013. (englanniksi)
* Antonia Molloy: Year of the Selfie: The birth – and death – of 2013’s biggest star trend *The Independent*.  24.12.2013. Viitattu 29.12.2013. (englanniksi)
* Ylen Elävä arkisto: Selfieillä, itsiöillä ja meitsieillä rakennetaan harkittua minäkuvaa